যাই হোক, বাংলাদেশের চলচ্চিত্র সংসদ আন্দোলনের ‘ইতিহাস’ অন্বেষণ এই রচনার মুখ্য উদ্দেশ্য নয়। উদ্দেশ্য হচ্ছে গত পঞ্চাশ বছর যাবৎ (১৯৬৩-২০১৩) চলমান আন্দোলন থেকে যেসব অর্জন এসেছে এবং যেসব অতৃপ্তি রয়ে গেছে, সেসব বিষয় খতিয়ে দেখা। এই দেখা ও বোঝার সুবিধার্থে বিগত পঞ্চাশ বছরকে প্রধান দুটি পর্বে বিভক্ত করা যেতে পারে : পূর্ব পাকিস্তান পর্ব (১৯৬৩-১৯৭০) এবং বাংলাদেশ পর্ব (১৯৭১-২০১৩)। দ্বিতীয় পর্বকে আবার দুটি পর্যায়ে বিভক্ত করা যেতে পারে : প্রথম পর্যায় (১৯৭১-১৯৮০) এবং দ্বিতীয় পর্যায় (১৯৮১-২০১৩)।